
Introdukto por la lekteri 

Da Tazio Carlevaro 

Kad arkivi e kreiveso havas relati reciproka? Yen ne tro desfacila questiono. Certe, la 
nasko di artala kreuro esas nur parto dil kreivesala mekanismo. Kreuro esas mi kr a o 
granda parto, qua venas pos longa periodo di inkubacado. Di ca inkubacala periodo 
restas ofte nur arkivala pruvi. Qui indikas voyo, exploro, intenco, medito, laboro. 
Qui genitos T artala produkturo, kande la tempo esos matura. Ofte, T arkivala 
materialo permisas plu bone konocar vivo, interesi, vidopunti di artisto, ne nur la 
cintilo qua brilis en la instanto dil kreo. To esas vera por ciencisti, poeti, piktisti, ed 
anke politikisti. 

To do es vera anke por homi, qui okupis su pri kulturo en Ido. Pri literatural kreado en ta 
linguo. Quin me bone konocis, mem dum longa periodo. Andreas Juste e Louis Pascau. 
Kande li desaparis, nam Atropos indikas la vivo-fino anke a homi importanta, e mem a 
poeti, me decidis, ke me probos kolektar la letri e la nepublikigita materiali, quin li 
sendis a me. En 2010 me komencis ta laboro. 

Mea projeto esis tamen kelke plu richa. Me volis preparar la kompleta verkaro di amba 
poeti. Tro ambicioza tasko. Certe, pri e da Juste me havas granda materialo. Min granda 
materialo pri e da Pascau, ma tamen la projeto esis posibla. Regretinde, tempo, saneso, e 
T intereso dal publiko ne esis favoroza. Amba familii ne konsentis kunlaborar. Anke 
mea demando al Idistaro ne recevis granda respondo. 

Sola posibleso, esis salvar to quon me ankore posedas. Pro mil kauzi debata al vivo, i.a. 
la ofta translojigi, me nultempe povis konservar oportuna arkivi. Regretinde, multo 
desaparis. Me ne oblivias, ke me korespondis kun Andreas Juste kande me evis ne plu 
kam 16-17 yari. Me esperas, ke amba autori konservis kopiuri dil sendita letri, e ke 
studiero di proxima epoko trovos intereso e plezuro en la studio dil arkivi di la du autori. 

Me ofras hike ca letri al hodiala Ido-lekteri, kom restanta parto di naufrajinta 
korespondado, kun la prego, ne facar mea erori. Quin me regretas. Supozeble mea 
sola justifiko esas, ke dum mea yuna evo ne existis komputori. E la papero okupas 
granda spaco. 1 

En aprilo dil yaro 2019-ma 


1 Me dankas s-ro Gonyalo Neves, qua donis bela formo a ca texto. 

Letri da Andreas Juste 


/ 1978 / 

X Sioro T. Carlevaro, Bellinzona. 

Kara Amika Samideano, 

Danko pro vua bona letro. Nu! pasas la tempo! Multa yari ante nun vu esis yuna studento 
e ja vu donis a me kurajo por facar mea verko. 

E nun vu es patro di tri filii, e me divenis oldulo. 

Ya me koncias ke poka yari esas hike por me; pro to me vol esforcar parfinar mea 
verkaro. Ka me sucesos? Espereble! 

Me joyas pro ke la “Bunta Garbo” plezas a vu. La nexta libreto kontenos la “Voci di 
Saji” quin me certe preferas, nam kelka de ca tradukuri (inter altri, de Mistral) semblas a 
me ipsa quaze lingual virtuozaji. Vu judikos! 

Ultre lo la duesma “Medito pri 1’ Idistaro” (prefaco dil duesma tomo dil Antologio) 
prizentos la kerno di mea longa pensadi e studiadi. Me ya esforcis kelke komprenar la 
developo di Linguistiko, dum la periodo pos la morto di Couturat. Plez pardonar se 
kelkan de ta mediti vu forsan ne povos aprobar. 

Pose me intencas editar mea cetera verki, inter altri 1’ Epistoli e la Satiri. 

Tale me realigos mea skopo, dezirita 20 yari ante nun: klasika verkaro en Idolinguo 
(ensemble 1000 pagini de poezii) ed samtempe reflekto di mea propra mondopercepto 
(ofte pasable nuancoz, unesmavide mem kontrea, pro mea vidpunto dil uniono di la 
kontrasti). Lo esis quaze busho, plu vere kam arboro. Kad existas altra tala kazi en 
Interlinguistiko? Me tote ne savas. 

Omnakaze lo helpis a me, sur psikala tereno. 

Profesionale ya lasta yari esas a me tre desfacila, forsan e mem probable pro neadapteso 
ye la cirkondanta cirkonstanci. 

Hike la mental medio divenas xxxx: 1’ odio kreskas, artificale agitata, kontre Flandria. E 
tal odio esas a me quale dorno en kordio. Vidar patrio ruptata, lacerata, dividata, vundata, 
lo es leda spektajo. E mustar tacar pri lo es hard afero. Me divenas do, plu multe kam 
anteriore, stranjero en propra lando. 

Vu tale plu bone komprenas ke Ido-kompozo esas a me utila konsolaco. 

Pos ica mikra konfidenco, me pensez a vu ipsa. 

Certe vu povos ank esar util a privata klientaro; e vu devas sparar vua saneso. Ma tamen 
por 1’ avantajo di multi lo forsan esos domajo. Ni regretende vivas en stranja mondo. Ni 
ne povas plear la rolo por qua ni forsan destinesis. 

Couturat ne sufris pro tala problemi, ma lu mustis luktar, quankam il esis pacema 
serchero. Pri lua destino me ofte pensas kun emoco. 

Anke pri vua propra skopo en Interlinguistiko me ofte meditas, e nun me devas aceptar 
1’ ideo, ke me mortos sen konocir ol! 

Ma lo ne povas nocar ye 1’ amikal gratitudo quan me havas e sempre havos. 

Sempre me pensas ke Interlinguistiko esas quaza silvo, vel foresto, qua kontenas multa 
sekreta kaverni. Vera mi kr okosmo. Tante mult es forci admirebla, tanta falii, tanta 
nociva sucesi, e tanta nobla perisi! 

Bona temo por vu, qua povas regardar de diversa vid-punti. Sed anke vu ipsa ne povas 
revelar la rezulto di vua studiadi. 

Stranjisima mondo. 

Hike koram me, multi en vasta tavemo serioze kartludas! Li semblas sen sucii. Kad 
me nun envidias tala quieteso? Ed altri, studenti, sur la strado, “demonstras” o plu 
exakte en ido: manifestas, kun afishi “Kontre restrikto di la studi-hori”!! Stranje! nam 
hiere laboristi manifestis por restrikto di labor-hori. Teoriale li omna es justa forsan. 

Basta! me nek povas nek volas nek darfas reformar la mondo. 

Amikal e dankoza saluto 

Andreas Juste 

Recevita 8.8.1979/ 


A Sioro Carlevaro 
Bellinzona. 

Kar ed Estimat Amiko, 

Forsan vu ja recevis nun la duesma tomo dil Antologio. Grand esas l’espero mea, ke 
vu ne shokesos da mea “Linguala meditadi”, e forsan mem povos aprobar certena 
punti. 

Segun la judiko da S° Bol, konocata faktin me studiis de nova vidpunto e do me adportis 
utila nocioni. Irgakaze lo es la rezulturo de longa serchi, analizi e pensi, e certe profunde 
sincera. 

Me regretas, ke me devas e mustas vendar 1’ exempleri, ma lo es necesa por posibligar 
cetera edituri ja preparita. Ma danke a helpo de meceno (di qua la nomon tu divinas) me 
povas vendar oli po tre chipa preco (qua es la kusto dil bindo e dil sendo) 292 B. fr. 

Se tu konsentas sendar a me ta sumo per postal mandato tu permisos a me pagar la bind- 
e sendo-kusti. 

Plez pardonar, ke me uzis segun regional kustumo la “tu” vice la “vu”. Subite me 
konciis lo, ma tro tarde. 

Expektante vua judiko, mem sen tot aprobo, me sendas maxim amikal saluto. 

Andreas Juste. 

Agosto di 1979 

A Sioro Tazio Carlevaro, 

Kar ed estimat Amiko, 

Danko pro vua letro, danko pro vua jentila laudi, qui esas utila por me, specale nun, 
nam mea spozino jacas en hospitalo pro grava ciatiko e me vivas do en familial sucii. 

Danko anke pro la libro quan vu sendos a me: certe me studios ol atence. 

Danko certe anke pro vua sincera kritiki: oli esas utilisima por me. 

Unfoye ja, pri la Satiro “kontre la Kontesteri” vu skribis a me vua opiniono: me did 
egardar ol, e pro to me kompozis long introdukto (qua kontenas cent versi) por evitar la 
posibla miskompreno, pri qua vu skribabis. 

Cafoye anke me vol egardar vua kritiko: 

Yen T afero: 

Voluntez kredar ke mea skopo pri la punto, pri qua vu skribis, nule es diminutar la meriti 
di Zamenhof. Kontraste, mea deziro esas demonstrar, segun ideo da Lorenz e da 
Couturat, ke ni povas konstatar KONVERGO en Interlinguistiko (e pose, 1’ obstakli qui 
impedis la realigo di ta konvergo). 

Ma ka tal konvergo venis de diret influo, kad ol venis de koincido (qua esus takaze 
ne-koncial konvergo)? Omnakaze lo esas importoza fakto. 

Ma, por evitar denove miskompreno pri 1’ intenco di me, me devas plu profunde 
studiar, segun vua bon objeciono, la prim-esp 0 de yari 1878 e 1881 (Lingwe Uniwersala 
e Lingvo Universala). 

Tale me povos eventuale en la sequonta parto di la Linguala Meditadi, korektigar o 
kompletigar la hipotezo. 

Lo ne chanjas la teorio di la Konvergo, ma lo montros la loyaleso di mea studiadi, pri 
qua certe vu ne dubitas. Ultre lo, me anke deziras savar ka ta konvergo esis spontana 
fenomeno, kad ol esis, kontre lo, rezulto de partal influi. Pose me anke deziras 
observar T influo de antea projeti, quan me “flaras” ma pri qua me ne havas dokumenti. 

Ma kad esus posibla obtenar prunte la verko da Waringhien (1959) qua studias la 
prim-Esperanti? 

Kompreneble, segun mea vidpunto, to es nur detali, ma ne konsentas ke mem la detali 
must esar exakta. 

Ma mea “Linguala meditadi” esas reale “meditadi”, frukto de 20 yari nun. Me 
parvenis lente til la konkluzo yena: linguala konvergo existis, ma psikologial e socio- 
psikologial tendenci esis obstakli, inter qui, evidente, la miti, pri qui me ja longe 
skribis. 

Ma pluse me jus deskovris “sofismo” pri la pseudo-naturaleso. Me traktas nun ta 
temo por artiklo por la revueto di la Sueda Samideani. Me mem kelke shamas pri lo 
ke, erste pos tanta yari, me tandem deskovris sofismo tante klar ed evidenta. Vu 
lektos pri lo. 

Voluntez aceptar mea kordial saluti. 

Andreas Juste. 

Gilly le 28 de Novembre 1980 

Rue des Hayettes, 9 
A Monsieur Tazio CARLEVARO 
a Bellinzona (Suisse) 

Cher Ami, 

Votre reference : TC/tc 

J’ai bien re§u votre lettre du 24 Octobre et je vous remercie. 

Avec plaisir j’accepterai, si on me le propose aux conditions denoncees, de donner 
durant une semaine des cours sur la litterature en Idolinguo, et cela en Ido et/ou en 
fran§ais. 

Le sujet serait traite dans un esprit linguistique et litteraire, sans aucune polemique, bien 
entendu. 

Quant a la periode a choisir, il est preferable que ce soit juste avant ou juste apres la 
reunion prevue pour les Idistes en Suisse, car je voyage peu et avec difficulte, et je ne 
pourrais pas faire deux voyages en Suisse, en la meme annee. 

Veuillez croire, je vous prie, a mes sentiments les meilleurs. 

Andreas Juste. 

Gilly 29. a di decembro 1980 

Rue des Hayettes, 9 

A Sioro T. Carlevaro en Bellinzona. 

Kar ed estimat Amiko, 

Pro ke vu skribis a me per la franca linguo me tale anke agas pro supozar, ke vu montros 
mea letro, ed anke pro ta motivo me skribas quaze “oficale”. 

Nun hike, private ed amikale me donas a vu kelka pensi. 

Unesme a vu me konfidas, se vu ipsa judikas ke ta kursi pri 1’ Idolingua literaturo 
povos esar utila por 1’ Idistaro, o forsan helpos a supresar ancien obstakli psikologial. 

Pri la temo traktenda ya certe me studiadis dum multa yari e me preparas nun 
“Historio dil Idolinguo”, qua kontenos inter cetera chapitri, studiuro pri literaturo. 

Segun mea tendenco, quan vu bone konocas, me serchis poke pri 1’ afero di la Delegitaro, 
quan me konsideras nur cirkonstancal epizodo, di la nasko, ma multe pri la preparo de 
1894 til 1908 ed la developo, de 1908 til 1914, tale periodo di 20 yari, dum qua 
1’ intelektal esforci esis imensa. 

Ma nun, kontraste, tristigant ideo kelkafoye opresas mea mento: kad 1’ Idisti esas quaze 
1’ epigoni di ta ciencozi? li certe sucesis posvivar e mantenar 1’ utensilo, ma ka li ne 
perdis kontakti kun linguistiko? 

Tamen en la Konfero di Namur eventis bela chanjo: vu desfacile povas imaginar la 
seriozeso dil exameni por la docer-diplomo, e la zelo dil examenati. Ya la Konfero en 
Namur esis afero tote ne-previdebla, mem dal optimisti, kelka yari ante nun! Ma quo 
permanos de to? 

Se me audacas skribar pri me ipsa, dum du yardeki me kompozis poemi, samtempe pro 
propra pulsado, e por donar a T Idolinguo klasikajo: nek Volapiik nek Interlingue, nek 
Interlingua mem havas talo. Ultre lo me kompilis Antologio: necesa bazo lingual e 
historial di T Ido-movemento. 

Nun me deziras helpar ad altra tasko: definar en Ido la necesa vorti di linguistiko: 
exemple: semiologio, semiotiko, semantiko, fonetiko, fonemiko, diakronika, sinkronika 
e tanti quanti. 

Ma por to ni devas prizentar a T Idistaro kelka nocioni pri la nuna linguistikala tendenci. 
L’ Idisti ya ne darfas pensar, ke cienco haltis en la yaro 1914, kande Couturat mortis. En 
la prefaco dil duesma tomo dil Antologio, me ja preparis prudente tal laboro. Lo esas ya 
profano qua explikas a profani, ma se mem esas erori, lo precipua esas genitar intereso 
(eventuale por korektigar l’erori). 

Pro ke pro ta motivo me duras studiar, me redaktis artiklo pri la temo: “Whorf- 
Hipotezo ed Idolinguo”. Kad ol povos aparar en la specala numero di vua buletino di 

S.U.L.I.? Me preferas, nam en Progreso 1 kelkafoye on “censuras” stilo, o plu exakte: on 
“cenzurus” mea stilo; or en tal artiklo e pri tala temo nul asterisko e nul modifiko esus 
tolerebla. 

E nun, ante finor, me pregas, ke vu voluntez komprenar amikale, ke dum longa periodi 
me quaze mustas cesar korespondar. 

Certe lo ne devenas de manko di intereso, vel di amikeso, nam me cesas takaze 
preske irga korespondado kun Idisti; lo esas traito, quan me ipsa ne sucesas explikar. 
Dum ta periodi ofte me duras kompozar o studiar, e kande me korespondas, kontrale 
me desfacile kompoz o studias. Forsan, vu qua plu bone kam me konocas la homala 
psiko, vu komprenos lo. Kad tal atitudo esas ecepto, kad ol generale trovesas? Me 
tote ne savas. 

Omnakaze, me sendas a vu mea, e nia tre kordial saluto. 

Andreas Juste. 


1 inter altra punti, me desaprobas la pseud-akuzativo dil atributi adjektiva: “astonivan esas la fakto” 
exemple shokas me gravisime. Quante plu multe me studias la stilo da Pesch e lua Dicionario, tante plu 
certe me judikas ol pedanta. S° Bol, experto pri lingual eleganteso, simile opinionas. 

17-a di Marto 1981 

A Samideani Carlevaro e Bosshard 
Kar amika Samideani, 

Pos recevir la recenta letro da S° Carlevaro a S° Bosshard, me dankas a vi amba tre 
sinceramente: 

De multa yari per diversa manieri vi helpis a mea esforci e pro vi me sucesis obtenar 
kelka rezultaji, qui espereble profitas al Ido-movemento. 

Nun yen, por plu profunda kompreno di mea skopi: 

Balde me konciis, ke on ne povas sucesar per polemiki kontre cetera L.I. (Tala polemiki 
esis necesa, ma nun on devas konstruktar). 

(Yen parentezo: kand on definas su ipsa nur per kompari ye altri, on perdas sua 
propra identeso. To esas facile komprenebla da me, pro T exemplo dil desfelica 
populo Walona, qua sempre komparas sive ye la Flandri (kun odio) sive ye la Franci 
(kun naiv imito) e qua pro to perdas sua propra karaktero, tre regretinde segun mea 
penso.) 

Do nur per sua propra konstrukto 1’ Ido-linguo povas montrar sua specaleso, plear sua 
propra rolo, e meritar permanar. 

Yen do: 

1. Me sucesis kompozar verkaro, qua formacus dika libro (regreteble ne imprimebla pro 
la manki di pekuniala moyeni) ma qua segun espero mea, trovos sua plaso en historio dil 
Interlinguistiko. 

2. Me kompilis du tomi (e preparas la triesma) dil Antologio, por konservar la traci dil 
imensa laborado dil Idistaro, e probable salvis kelka texti ne konocit o desaparinta. 

3. Tandem me konciis ke to ne povas suficar. OPORTAS RI-LIGAR IDO KUN 
LINGUISTIKO segun 1’ exemplo di Couturat, Liesche, Ostwald ed c. 

(Yen altra parentezo: pri mea propra verki, me preske parfinis la tasko, me ne plus 
devas kompozar ma publisar. Me preparis altra du verki, nome “Doco dal Arkani” e 
“Letri ad Erasmus”, ma ta du verki esas tre personal e quaze privata, nur por tre poka 
lekteri, do preske exter la skopo ipsa, prefere por altra skopo, qua ne koncemas 
direte Ido nek L.I.) 

Me rivenas nun ye la triesma punto: 

De du o tri yari me studias multa teorii di linguistiko. 

La projeto docar en La Chaux-de-Fonds eventas do tre oportune. 

Ma me mustas preparar plu hastoze kam previdite. 

Por to me mustas ofte voyajar til Brussel, por studiar en la “Bibliotheque Royale” (to 
esas la nacionala librerio) libri ne trovebla hike. 

To kustas, e, vi savas o divinas lo, me vivas povre. 

Yen la motivo, pro qua me ne povas refuzar la sumo jeneroze ofrit a me por la kursi 
en La Chaux-de-Fonds. To esos nul profito por me, ma nur kompenso, per altra vorto 
rimborso. 


Segun intenco mea, ta kursi povos esar utila por 1’ Ido-movemento. 

To esos nula direta propagado; kontrale to esos serioza studiuro. Me probos montrar, ke 
Ido servis por 1’ expreso literatural a vera skripteri. Me anke deziras montrar, ke Ido 
servas ne nur por amikaro e konferi joyoza, ma povas adportar ulo por ti, qui studias la 
problemi di la homi koncerne linguo e lingui. 

Voluntez kredar, ke me probas agar kom serioza serchero, forsan exter la kustumala voyi, 
ma kun sincer intenco. 

Tre amikale por vi amba. 

Andreas Juste. 

Plu personale me dankas pro tua letro por S° Bosshard. Tu komprenas mea intenci. Tre 
kordiale. 

Andreas J. 

En mayo di 1981 

Kar ed Estimat Amiko, 

De Sioro Pasko me recevis letro, per qua il savigas a me, ke vu deziras biografial notico 
pri me. 

Satisfacante segun posibleso me redaktis e sendis kurta notico “ne-biografial” di qua vu 
trovos en ica kuverto kopiuro. 

Vu probable komprenos adminime parto, di to quon me tale probas expresar. Pro to me 
pregas, ke vu ne chanjas ta kurta notico. 

Pose me redaktos por vu plu longa notico, konfidencala por vu, per qua me probos 
adjuntar detali. Tale vu komprenos mem plu klare kam me ipsa, quale me guidesis 
preske nekonciale til Interlinguistiko e poezio. 

Lo forsan ne grave importas, e tamen lo esas kazo inter cetera kazi. Interlinguistiko esas 
ya mikrokosmo, en qua trovesas multa divers e kelkafoye mem stranja kazi. 

Plez aceptar nia kordial saluto. 

Andreas Juste. 

8.12.1982 


Kar ed estimat amiko, 

Pos la neobliviebla jorni en La Chaux-de-Fonds, me trairis griza periodo. Tro multa 
profesional labori, sucii pri saneso, febleso korpal e psikala e forsan financal problemi 
esis la kauzi. 

Denove me do esis en stando di “epistolofobio”, qua jam eventis plurfoye en mea 
vivo. 

Konseque me tote cesis korespondar. Ma de pos kelka semani me rihavis kelka kurajo. 

E yen agreabla fakto hodie: vua bel artiklo pri Couturat e lua pensi kontre imperialismo. 

Ta magna exemplo ridonis a me subite kurajo por durar e finar mea verko “La purpura 
makulo”. Lektar mea propra pensi, tale expresita da Couturat esis por me stranj e grava 
sentimento. 

Lo forsan semblus astoniva, e tamen lo esas tote vera. 

Ed anke por ameliorar e kopiar la texti pri Idologio. 

Ka pri ca temo vu konsentos skribar a me pri 1’ oportuna formato? (per mezuro di 
centrimetri, nam kom oldono, me ne bone dicernas la nomi di la formati nun uzata.) 

Kurt esez ica mea unesma letro pos longa silenco. 

Ma tamen plez dicar a me ka vu recevis exemplero di “Voci di saji” kelka monati ante 
nun? Lorsan me eroris pri F adreso. 

Do, dankante pro la motivi quin me jus explikis, me sendas kordial saluto. 

Andreas Juste 

En Aprilo di 1983 

A Sioro T. Carlevaro en Bellinzona. 

Kar ed Estimat Amiko, 

Jus me sendis a vu plusa verko mea, en privata kopiuro: “La Nova fabli”. 

Vu bone savas lo: Kande me cesas korespondar, me denove kompozas. 

Ica nova verko tre plezas a me. Preske omna temi es original. L’ idei esas ofte kelke 
pesimista, ma lo esas karaktero pasable generala che la fablisti, segun mea lekti. 

Ma la stilo semblas a me tre lejer e fitanta bone por ta literaturala speco. Semblas mem a 
me, ke oli esas la maxim spontana verki kompozit en Ido, e forsan en irga L.I. 

Me joyus recevar vua judiko, ed eventuale 1’ ordino di vua prefero. Lo helpus a me por 
savar vers quala direciono me povus durar tala kompozuri. 

Tale me povas esperar, ke me sucesos parfinar la tasko entraprezita 20 yari ante nun: 
to esas facar klasika verkaro. Poemo hero-komika, Odo, 10 epistoli, 5 satiri, e nun 
fablaro. 

Nam segun mea forsan naiv ed obsoleta penso, tala verki konstitucas klasik ensemblo. 
E lo bone fitis kun mea karaktero ed idealo. 

Advere che la L.I. on povas trovar multa stranj entraprezi. Inter oli trovesos do la 
mea! 

Ma por la fabli, nul esforci esis necesa. Kompozar oli esis plu precize vera plezuro. 
Kad on koncias lo dum lektar oli? 

Me tre regretas, ke Lui Pasko ne povis konocar oli. Ba! segun lua expresuro! 

Nun anke me laboras por parfinar e kopiar la kursi pri Idologio, ed espereble me 
riskribos pri lo. 

Ma me divenas old ed en desfacila stando. 

Dankante un plusafoye e kun espero recevar vua opiniono, me sendas tre kordial 
saluto. 

Andreas Juste. 

6. Septembro ’83 

A Sioro T. Carlevaro, 

Kar ed Estimat Amiko, 

Jus recevinte vua letro, me ne sucesas komprenar quale vu parfinas tanta diversa labori. 
Lo esas a me ver enigmato. 

Omnakaze me dankas, nam vua laudoza frazi helpas a mea propra, e probable ultim 
esforci. 

Pro ke mea klasika verkaro es nun kompleta, restas tamen skopo (e skopi esas necesa 
kand on divenas olda, kad ne?) 

Du proza verki: “La Kazo Kukulino” (judiciala parodio) e “La raporto da Gulvero” 
(segun la maniero da Swift). Ma ka me sucesos facar oli? Misterio. Ultre lo me 
deskovras parto di velo: altra verko por qua me laboras preske sekrete de multa yari, 
e qua esos a vu “ne-astonanta surprizo”. Provizore me duras tacar pri lo (refero: I.A.). 

Rivenant a la temo di la fabli, ya me obediis a profunda tendenci. 

Tre kompreneble vu selektas “Hamstro e Poeto”. 

Pri “La trista kazo dil papagayi”, me supozas, ke vu divinis tre sagace: lo esas moko 
pri ti quin on nomizas hike “walinganti” o “francolatri”. Li admiras naive la franci, ed 
ici dankas per naracar la “histoires belges”, per qua joki li montras li esar tote idiota e 
stupida homi. 

Parenteze, vu certe e de longa tempo divinis anke, ke me esis sempre gallofobo, kad ne! 
La triesma fablo “La mutoni”, me ne bone koncias pro quo ol esas “tipale Justesa” segun 
vua penso. “La tri lacerti” semblas a me plu tipala di mea viv-koncepto. 

Me humile sugestas takaze, ke vu anke selektez “Asno e Kavali” qua segun mea intenco 
esas lua kontrasto. Unflanke me mokas la pacifisti ed altraflanke la militemi. Vu savas 
ya ke me kustumas ridar pri la du kontrea lateri. Ma vu judikos. 


E nun pri altra temo: La konfero en York adportis ulo. To ne esis nur la kustumal amikaji 
ed exkursi. Kelka Samideani angla e belga konkordis pri la deziro facar denove serioza 
labori sur la traci di Couturat, ed ameliorar “Progreso”. 

Anke S-ino Kreis Schneeberger partoprenas ta tendenco. Utinam lo divenez reala! 
S-ro Bol pensas ke “ni salvis l’afero”. 

L’Interlingua-isti, konferant en Sheffield, venis vizitar ni (quar co-idealistas). 
L’amikeso naskis spontane, ed on interkomprenis facilmente. 

Ante finor, plusa danko pro vua delikata penso, kande vu sendis la karto dil vilajo 
“Carena”. To emocigis me. 

Kun tre kordiala saluto. 

Andreas Juste. 

En aprilo di 1984 

A Sioro T. Carlevaro. 

Kar ed eminent Amiko, 

En mala stando nun e dum periodo desfacila, me denove skribas a vu, per plumo, e 
pasable lente. 

Vu koncios quik, ke me tre deziras obtenar vua pensi e judiki pri la nuna Progreso. Nia 
grupo probas realigar la konsili di la konfero en York: revuo kun kontenajo diversa, ed 
atraktiva por personi havanta intereso pri plura temi. 

Kad ni esas sur la justa voyo por ta skopo? 

Pri la financal ed organizal aferi nia nova Samideano Franz Regnier esas tote 
kompetenta. Pri la redakto di 1’ artikli, vu bone divinas, ke me helpas segun mea 
posiblesi. En la konfero di York on aprobis la propozo demandar anke vua kunlaboro por 
serioz artikli (simil a ti quin vu kompozis por S.I.B.). Me pregas do, ke vu konsentez 
redaktar por Progreso tal artiklo, quan vu povos sendar a me ipsa, por transmiso a 
1’ administranto. 

Se, kompreneble, vu judikos plu oportuna sendar ol a S° Moureaux, lo povas esar. 
Ma ni decidis abandonar la linguala censuro, quan S° M. uzis ofte, kelkafoye mem 
kontestinde. 

Probable vu ja perceptis, ke la stilo esas nun plu vivaca, plu spontana kam anteriore. Nun 
pri la temi, certe vu havas mult idei. 

A me ipsa plezus exemple studiuro pri to “Kad esas diverseso di literaturala stilo en Ido, 
segun 1’ epoki e 1’ autori”. O “Kad esas evoluciono di stilo e di linguo en Ido?” o “Ka 
1’ uzo di Int. linguo influas la psiko e l’expreso dil penso?” o la “Hipotezo di Sapir en la 
nuna linguistiko” o pri “Literaturo en la dialekto di Ticino” edc. 

Pri altra temo: me laboras nun pri afero pasable skars en Interlinguistiko: me adaptas 
mea Fabli di la Pigo en la central Walona (“Fores del Agasse”). 

Anke me projetas kompozar kun C. de Cock studiuro pri tri modern ortografii 
tendencanta vers plu fonetikala grafio, t.e. Nieuwe Spelling (nederlandana), ortografe 
Feller (Walona) e nov ortografio dil Letzeburg. L’ intereso esas certa, nam pri plura 
punti ta reformi esas mem plu racional kam Ido (exemple supreso di “x ”) (di “ph”, di 
“th” e d.c.) 

Tale, quankam en desfacila stando, me duras pensar e kompozar, e lo grantas konsolaco. 
Ultre lo dum la nexta vakanco me povos espereble ameliorar e kopiar la kursi di la 
semano en La Chauds-de-Fonds. 

Ma ka tanta laboro ne forsan eventos tro tarde? Yen grava questiono. 

Expektante vua kunlaboro e konsili, me salutas tote kordiale. 

Andreas 

En mayo di 1984 

/A s-ro Csiillog/ 

Estimata Sioro, 

Yen, por satisfacar vua deziro, kelka muzikaji en Idal idiomo. 

Nula ek li esas egardata kom oficala himno, nam 1’ Idisti ne prizas tala nociono. 

Ma la kanto pri Europa obtenis 1’ ora medalio en Ticino (Suisia) e la kansono “Ni havas 
un e sama linguo” esas kar al Idisti. L’ ario skribesis olim da S° Dr° Maurice Vaisiere 
(mortinta), ed harmonioze aranjesis da S° Kevin Ford (en Kanada). 

Nun me ne povas skribar plu longe, nam mea tota libera tempo mustas servar por 
kompozar artikli por la jubileal numero (n° 300) di “Progreso” , ma me volunte 
korespondos pose kun vu pri multa temi. 

Tre amikale 

Andreas. 

6060 Gilly, 9.a di januaro 1985 

Rue des Hayettes, 9 
A Sioro Tazio Carlevaro, 
en Bellinzona. 

Estimata Sioro, 

Kun aprecio me lektis vua letro del l.a di januaro, e me prizas vua projeto. 

On konstatas ya nun kreskant intereso por 1’ Idolinguo e 1’ Ido-kulturo, ne nur en, sed 
exter 1’ Ido-movemento. 

Certe me ipsa expresas aprobo di vua propozo e me prizentos ol kun favoro koram la 
konferani en Antwerpen. 

Voluntez tamen permisar personala punto: 

Lo esus prudenta previdar, ke en yaro 1986 me ne plus esos kapabla direktar kursi quale 
ye la pasinta foyo, ma forsan plu kalme. Semblas mem, ke on devus previdar absenteso 
mea. Kompreneble me preferas posvivar e partoprenar, ma lo ne dependas de mea 
propra volo. 

Pro ta motivo lo esus konsilebla preparar du o tri programi, por ke omnakaze, kun o sen 
me, la konfero povos eventar. 

Voluntez aceptar mea gratitudo e mea tre kordial saluto. 

Andreas Juste. 


Privata letro. 

Kar Amiko, 

Yen! vu tenas nun to, por quo me perseveris dum tanta yari. Vu savas lo: klasika verkaro 
per e por Ido {aparta pakajo}. 

Me havis la fortuno parfinar ol. 

E se la vivo-tempo ne mankos, me volas editar tale le cetera du: le komika (Serchado, 
Fabli, Vitra perli, Epigrami) sub titulo “L’ Amforo”, e le lirika (Odo, Soneti, Poemi “A1 
vento” e La Renkontro) sub titulo “La kupo”. 

Tale mea poeziala tasko esos finita. 

Ma nun Vu imaginez, ke por kompilar la listo dil imprim-erori, me mustis rilektar la tota 
Jaro. Nu! me obliviabis multo, e lo esis ofte surprizo lektar certena pagini! 

Certe; me spontane kompozabis, ma nun me probis analizar la temi. Evidente 1’ epistoli 
1, 4, 6, 7 e 8 esas cirkonstancala e do exter tal analizo-probo. Ma le cetera! 

Ja de longa tempo me savis, ke mea pensi sinuifas, ma nun me koncias, ke oli rivenas 
ofte vers la sama temi. 

E segun mea nuna vido, ta temi esas yena: 

• laudo a tolero, blamo di fanatikeso e di nacionalismo, abomino ye violento; 

• desprizo di luxo, kompato por la povra homi; 

• regreti pri dekado, dubiti pri progreso; 

• respekto por Naturo, desaprobo kontre mashinismo; 

• principo di dualeso di lo real. 

• “ultim auroro”. 

Probable Vu deskovros altra. 

Lo esus interesiva serchar, ka ta temi ank existas en la cetera du verkari. Probable yes, 
plektita kun altra temi. Semblas omnakaze, ke 1’ unesma verko la Soneti, kontenas ja 
plura de ta temi, sobre anuncita. 

La loko esas hike por expresar a Vu mea gratitudo, nam nur pro vua kurajigi e konsili me 
povis havar la necesa persevero por kompozar ta verki. 

E nun pri la kurta futuro: 

Me balde sendos “La Renkontro”, qua traktas, o plu exakte aludas altra temo, ne 
kustumal en mea verki, e qua segun mea projeto esos 1’ ultima, tam per kronologio, kam 
per evoluciono di la pensado. Ta poemo de 210 versi esos 1’ ultima di “La Kupo” e di la 
tota poeziala verkaro. 

Kad plusa tempo grantesos a me? 

Se lo eventas, me probos kompilar “Historio dil Idistaro”. Me renuncis redaktar “La 
naraco da Gulvero” e me regretas lo. Ma forsan me tamen kompozos “La kazo 
Kukulino”, satirala prozo, naraco pri proceso. 

Tale Vu savas multe. 


Nun anke private, pri 1’ Ido-movado, me joyus recevar tua opiniono pri nia esforci e 
rezulturi relate la revuo Progreso. 

Lakte S° Regnier esas experta homo, por organizado ed administrado. 

Ye T unesma foyo ni havas tala homo en T Idistaro. 

II riorganizis komplete la financi e T edito di la revuo. 

Por la redakto dil artikli ni havas nun un grupo en Belgia: Camiel de Cock, Jacques Bol, 
e mem Siorino Bol, qua redaktis bel artiklo pri piktisto. 

Kompreneble me probas kompozar serioz artikli pri linguistiko, ma kad me trovis la 
justa tono? sat nova idei, formo sat simpla, evoluciono previdita gradope. 

Tu konstatas, ke nun on komencas uzar F expreso “Interlinguo Ido” o mem nur 
Interlinguo. 

Pokope me rimemoras 1’ ideo centrala da Couturat, segun qua 1’ Ido mustas esar “la 
punto di konvergo” en Interlinguistiko. 

Pose me prudente montros, ke Couturat admisis oportuneso, e pro to decidi pro 
cirkonstancal motivi. 

Mea skopo, quan tu quik divinis, esas ya rivenar al esencal principi da Couturat, e 
distingar oli de 1’ okazionala decidi. 

Serchar 1’ esenco, e ne la formi. 

Segun mea vido ya, la rolo dil Idolinguo esas durar esar en la centro dil Interlinguistiko, 
por 1’ intereso dil Ido ipsa, ma mem ultre lo, por 1’ intereso di la solvo dil tota problemo. 

Kaze, ke Vu havus texti, qui povus helpar a mea tala tasko, me esus kontenta konocar 
oli. 

Kun kordiala gratitudo. 

Andreas Juste 

PS me duras rikopiar la texti di la Kurso. AJ 

29.4.1985 


Kar ed estimat Amiko, 

Vu recevis o balde recevos exemplero di verko mea: to es: “La Renkontro”. 

Semblas a me, ke ta poemo atingas nivelo di vera literaturo, quankam tal esis ne mea 
skopo. 

A cetera samideani ol forsan aspektos enigmatoza, sed a vu probable klare signifikiva. 
Vua judiko certe helpos a me. 

Pri altra fakto, vu certe konstatis, ke dum preske du yari me redaktis, sive kun mea 
signaturo, sive kun pseudonimi diversa, mult artikli por Progreso. 

Sempre me probis salvegardar la necesa neutreso, e prizentar tre diversa temi. Pluri 
amiki expresis sua aprobo. 

Ma kompreneble lo anke ecitis jaluzeso. 

Ultre lo la skopi e la metodi di S° Jacob e le mea ne konkordas. Pro to me probable 
devos (o mustos) cesar agar ta laboro por Progreso, sendante tamen okazione kelk 
artikli. 

Simile S° Regnier, qua riorganizis 1’ administro e la financi di ULI ed atingis rezulturi 
ecelanta, recevis reprochi e postuli vice gratitudo. 

Tale regreteble personala motivi od olda manii impedas la necesa “aggiomamento” dil 
Ido-movemento. 

Ma ta tristigant afero tamen povos produktar utila rezulturo: nun me tandem povos 
ameliorar e kopiar la studiuri di La Chaux-de-Fonds ed anke la historio dil Ido- 
literaturo. 

Forsan anke me sucesos editar la duesma tomo di mea verkaro, “L’ urno” qua kontenas 
inter altri “La Renkontro”. 

Omnakaze, vu remarkos lo, me divenas sempre plu solitara, intelektale e praktikale. 
Evoluciono previdebla de multa yari. La poemo “La Renkontro” ed anke “Anke pri 
homo” (esayo tre longa segun la maniero de Pope) esos la signi di 1’ ultima fazo di tal 
evoluciono. 

Nu! segun mea regretebla kustumo, me skribas pri mea labori, pensi e projeti, e me 
neglijas questionar pri vu ipsa. 

Tamen me esus tre kontenta se vu konsentus levar angulo di la velo, ed explikar vua 
projeti, vua labori e vua pensi pri la problemo di linguo auxiliara, qua okupis ni dum 
tanta yari, e pri qua ni ankore estas en nebulo. 

Inter altra temi, quo divenas o divenos la movemento dil Interlingua, pos la morto di Ric 
Berger? E quo eventas nun pri 1’ Interlingue? 

Me vivas quaze en ermiteyo e ne savas to quo nun eventas. 

Pro mea deziro konstruktar verko vere originala, me ne lektis la kompozuri da cetera 
autori, por ne subisar influo. 

Espereble, se mem 1’ Idolinguo perisus uldie, restos traci por atestar to quo esis ta 
grandioz esforco 1 . 

Stranje! tre stranje! 

Volutez aceptar mea tre kordial saluto. 

Andreas Juste. 


1 me aludas 1’ Idistaro. 

/ 1988 / 


A Sioro T. Carlevaro, 

Kar ed estimat Amiko, 

Unesme me vol dankar a vu, pro ke ya plurvoye vu sendis a me post-karto dum vua 
vakanci, signo ke vu ankore memoras pri me. 

Duesme pro ke vu citis mea nomo en letro a studentino (me sendis letro e dokumenti ad 
el ma el nek respondis nek dankis!) 

E nun me informas Vu pri kelka fakti en 1’ Idistaro (quin Vu probable ja savas o 
divinas.) 

Certe Vu lektis T artikli mea en Progreso. Nun me povas enim denove insertar mea 
pensi en ta revuo, nam S° Bol divenis fakte la redaktero. (kun T anteriora redaktero 
me cesabis korespondar pro diverseso dil opinioni e dil karakteri, lo ne povas astonar 
vu.) 

Ma S° Bol, en tota konkordo kun S° Rohnisch, salvis la revuo. 

Ed il arivis til T ideo di la necesa “centraleso” dil Ido en Interlinguistiko. (Videz lua 
texto en Ido-vivo.) 

Quale? me ne savas lo. Ma me konstatis ke per mea stilo me praktikis anke tal opiniono. 
Ed ultre lo me deskovris per studiar Couturat, ke lua pensi evolucionis lente ma sekure 
vers ta direciono. 

Tale, vu komprenas lo, kelka Idisti duras serchar e pensar. 

E ni koncias ke L. de Beaufront agis quale freno dum la vivo e pos la morto di Couturat. 
Ve! 

E pri mea verki, me probas kopiar e publisar le lasta: nome “Ultima versi” kontenanta, 
ultre “La Renkontro” quan vu posedas, “Dici di pilgrimero” e “Sur la rivo”, esayo de plu 
kam 900 versi segun forsan exemplo di Pope. 

Semblas ke tale me dicis omno: tanto quanto me povis e darfis expresar; me trovus 
probable nulo plus. 

Yen konfidenci a Vu. Nun me balde evos 70 yari. Pri mea cirkonstanci di vivo, me ne 
volas skribar nun: li esas desfacila pro plura motivi, ma lo ne konvenus nun plendar. 

Omnakaze T Idal aferi e kompozi esas plu kam utila de psikologial vidpunto. Se me 
vivos ankor dum un o du yari me redaktos “La penso di Couturat” (sur linguala feldo, 
kompreneble) quan me preparas detaloze. 

Kun denove l’expreso di mea longa gratitudo, me salutas Vu tre amikalmente. 
Andreas Juste 

En Oktobro di 1989 


Kar ed Estimat Amiko, 

Danko, tote sincere, pro vua letro e vua propozo. 

Nun, mea spozino e me, ni esas oldoni, e tre febla. Ma me ankor povas bele skribar: me 
mustas marchar lente, ma mea manuo ne tremas til nun. 

La cirkonstanci esas pasable desfacil: plez imaginar, ke me recevas singlamonate sumo 
equivalanta S. fr. 600. E me darfas ganar aproxime simila sumo. E pro to me mustas e 
devas durar profesional labori, “mi-tempe” ma per fatigoz esforci, kompreneble. 

Plez pardonar, ke me tale konfidencas, ma ista mea letro es privata, evidente. 

Belgia esas lando supozata prosperoza, ma ne por omni, e certe ne por le mi-povra. 

Sempre me restis exter la politikal e regional disputi, qui nun divenas preske dementa. E 

precize pro lo, 1’ Ido-linguo grantis a me necesa konsolaci. 

Certe, vu povis konstatar per 1’ artikli, quin me redaktas, mea perseverant esforci por 
adaptar ol prudentisime ma sempre vers natural evoluciono. 

Nun pri vua propozo: certe ol tre plezas a me, e me volunte konsentos. Tamen esas plura 
punti explorenda: 

1. De pos la tempo di mea kurso en La Chaux-de-Fonds, me plu profunde studiis, e 
trovis parti bezonanta modifiki. 

2. Sub la titulo “Idala foliumi” me probis prizentar la nova stando di mea serchi. 

Por exemplo me sendos a vu plura parti, exemple pri L. de Beaufront e lua rolo, per 
qui me prizentas nun, certe ne defenso, ma judiko maxim serioz e honesta segun mea 
konoci. 

3. La Belga Idisti deziras editar T Idala foliumi, ma me propozos a li aceptar vua sugesto, 
nam lo forsan esus trans lia posiblesi. 

4. Tale la kemo dil afero divenas: 

a) (por me): ameliorar la texto; lo esas posibla. 

b) (por li e me) savar ka vu ipsa kom privata persono, o, vice lo, ka societo vel editerio 
esus aganta lo, ed eventuale qua? 

Forsan la maxim bona moyeno esus yena: samtempe la Belg Idisti, e vu ipsa personale 
agus T edito. Per tal moyeno me povos evitar irga reprocho. 

Vu divinas ya facile, ke plur Idisti prominenta, sempre timid e dezirant evitar irga novajo, 
ne aprecias mea pensi e mea stilo (tamen rezultant ek triadek yari de durant uzo di la 
linguo, e multa mediti). Voluntez judikar! 

Pri vicina temo, vu balde (pos du o tri semani) recevos nova libro: “Fabli di la Pigo”, 
kontenant ultre ti, quin vu ja posedas, aproxime duadek nova, tale aproxime sisadek 
entote. 

Vu devos pardonar, ke me skribas tale pri me ipsa, ma vu helpis a me ja dum yaro 1961 
e sequinta periodi. 

E pro to yen denove sincera gratitudo. 

Vere me havis nul kontakto kun 1’ Esperantal literaturo, ma lo esis ne pro desprizo, ma 
por prezervar 1’ originaleso di mea pensi ed inspireso, ed anke di mea stilo. Kad me 
sucesis atingar ta skopo? 

Yen por vu, kun deziro trovar bona solvo, 1’ expreso di mea kordial saluto. 

Andreas Juste. 

P.S. me ne rilektas, nam takaze me probable destruktus ista letro! 

En novembro di 1989 

Kar ed estimat Amiko, 

Yen! ni havis la renkontro di la Belg Idisti, qui aprobas vua propozo, e dankas. 

E konseque me preparas la texti por sendar li a vu. Ma rilektante li, me konstatas, ke li 
certe postulas ameliori, e do me revizas li por ta skopo. 

Duopla es la motivo: mem plura ek li kontenis parti, qui povus aspektar pledadi por la 
principi linguistikal dil Ido. Lo povus nocar, e diminutar lia valoro. 

Duesme de pos ta periodo, me deskovris multa fakti e citaji qui adjuntas intereso sur 
serioza nivelo. 

Certe, me ja eskartabis irga polemiko, ma nun me probas supresar opinioni personal, 
e remplasigar li per fakti. On povas supozar ke lo fitos plu bone por vua intenci. Cetere 
lo es anke plu konform a mea tendenci e karaktero. Ma kelka semani esos necesa por 
tala revizo. 

Intertempe vu probable recevis mea “Fabli”, kontenanta recent e nova. S° Bol 
objecionas ke li es signi di pesimismo. Me respondis ad il ke omna fablifisti havas tala 
rid-maniero, en irga linguo. E mem tala pesimismo povas ank esar utila mediate. 

Do kun iterata gratitudo me sendas mea kordial saluto. 


Andreas Juste. 

1.3.1990 

Estimat Amiko, 

En aparta kuverto di granda formato me sendas hodie a Vu un chapitro di mea studiuro, 
la 4esma, to es la sepimo dil tota verko. 

Balde Vu konstatos, ke ta parto (ed anke la 5esma e la 6esma) esas pasable original. Per 
ta vorto me ne volas signifikar ke me adportas personal idei nova, ma ke me ne traktabis 
ta temi en La Chaux-de-Fonds. Erste ya pose me povis obtenar plur anciena revui necesa 
por kompletigar ta studiado. 

Kontraste 1’ unesma tri parti esas aproxime la texti, quin me lore prizentis. 

Fine 1’ ultima kontenos esayi kelke original segun 1’ altra signifiko dil vorto. 

Tale segun mea espero me pos kelka semani satisfacabos vua deziro. 

Por plenigar util e serioza tasko, me judikis la maxim bona metodo esar modesta 
serchi di texti ed asemblar li por deskovrar direcioni. Ma forsan lo havos nur historial 
intereso. Tamen se lo povos esar util por Vu e kelka personi, to es lo precipua —. 
Eventuale Vu povos skribar a me vua judiko pri la metodo quan me uzas nun. 

Kun kordial saluto. 

Andreas Juste 

En julio di 1990 

Estimat Amiko, 

En du aparta pakaji vu balde recevos la texto pri L. de Beaufront kun indiki dil skars 
imprim-erori, ed exemplero di mea recenta libro “L’Amforo” (poemi dum 29 yari). 

Vu ja konocas preske omno, ecepte 1’ ultima du, e partikulare “l’ adial poemo”, qua 
segun J. Bol esas mea “testamento”. 

Tale ya finas mea longa verkaro, qua espereble havas kelk originaleso en 
1’ Interlinguistikal literaturo. 

Komprenende me probas redaktar 1’ ultima du parti dil “Idala foliumi”, to es 

6) “Quarfood o l’estetiko” e 

7) “perspektivi”, en qua me propozus prudent ameliori dil Ido-linguo. 

En desfacila cirkonstanci me agas lo, pro la febleso di mea stando, ed altra divinebla 
motivi. E malgre lo me duras studiuri serioza por artikli en Progreso, exemple pri la “tri 
lingui di Stefan Georg”, quan vu lektos en la nexta numero. Kad on ja traktis ta temo? 
Kad interesas vu? 

A l’adreso en Budapest me lore sendis letro ed un exemplero dil “Fabli”, ma recevis nul 
respondo. 

Plez aceptar mea gratitudoz ed amikal saluto. 

Andreas Juste. 

/3 agosto 1990/ 

Estimat Amiko, 

Danko, granda danko pro vua delikateso: certe me lektos l’artiklo, quan vu redaktis pri ta 
Kantono Ticino, pro la motivi, quin vu savas, kun grand atenco. 

E pro to me ja nun expresas mea gratitudo. 

Plu longe me skribos pri ta temo, nam nun me restas ankor perturbita pro la koincido 
explikit en mea privata letro. 

Forsan lo es exajerita sucio. Kande vu lektabos amba texti vu judikos plu bone 
1’ eventual difero. 

Plez do pardonar, ke me nun ne skribas plu longe. 

Kun sincer e kordial saluto. 

Andreas Juste. 

/Anexita letro/3 di agosto 1990 

Privata letro a Sioro T. Carlevaro. 

Estimat Amiko, 

Jus recevinte la chapitro pri Couturat, me balde serchos V eventual imprim-erori. Ma 
yen! 

En la kuverto trovesis revuo kontenant artiklo, to quo es la motivo di ista mea letro. 
Vu savas lo, me restis sempre sen kontakti kun 1’ Esp-al literaturo. Forsan lo deceptis 
vu. 

Yen expliko: unesme mea karaktero (e tale me agas anke kun altra grupi e societi e pri 
altra temi, hike). 

Duesme: me ignoras to, certe ne pro desprizo (nam racionozo nek darfas nek povas 
desprizar to quon lu ne konocas), ma por evitar irga imito, e do salvegardar 1’ originaleso 
di mea verkaro. 

(Komprenende me volunte aceptas certena influi, nome di Erasmus, di A. Pope, edc.) 
Kad me sucesis salvar la neces originaleso? Vu judikos. 

Or eventas fakto ne supozebla: en ta revuo, quan vu sendis, trovesas artiklo pri la lingui 
di Stefan George. 

Ma precize me traktis ta temo por la nexta “Progreso”. 

La vidpunti e metodi semblas pasable diferanta. Tamen lo es desplezanta. 

Se forsan S° Verloren objecionus, me asertas a vu, ke de plura monati S° Bol posedas la 
texto di mea studiuro, e ke ol es ja kompostita, ed il povus konfirmar lo. Ma lo perturbas 
me. 

Pro to me skribas quik a vu, dum ta sama dio kande me recevis vua sendajo. Ma forsan ta 
stranja fakto esas signo, ke me ne devas regretar T atitudo, qua esis mea dum balde 30 
yari. 

Omnakaze, kun gratitudo e kun kordial saluto. 

Andreas Juste. 

En Novembro di 1990 

A Sioro Doktoro Carlevaro 
Kar ed estimat Amiko, 

Erste nun pos morbala periodo, ed ante sejomo, espereble ne tro long, en hospitalo, me 
povas dankar a vu, pro la longa texto quan vu sendis a me. 

01 esis ed esas a me tre helpanta. E me duros studiar ol, mem en hospitalo. 

Reale ya, to quon me nomizas 1’ “animaleso” e la “socianeso” dil homi, sub altra nomi 
vu traktas lo, per maniero min lirika, ma certe plu preciza. 

E, (probable vu savas lo) la vorto “spiraglio” quan vu bele uzas koincidas tote kun 
1’ expresuro “spiraculum vitae” uzita dum 1’ anciena tradukuri de la Biblo, por la 
signifiko “suflo di vivo” “spirito”. Bele. 

Yes, ni vidis e vidas de tre vicina vidpunti. 

Pri mea konkluzi to esas nul adjuntaji, ma 1’ expreso di mea profunda penso, nam me 
esas kristano (“secundum modum Erasmi”). 

E certe me sempre pensis, ke la Historio havas nul senco, nul sinso e nul direciono, de 
homala vidpunto. Ma, vice lo, la pasar di tempo, havas teologiala signifiko, to quo esas 
tre diferanta. 

Pri tala temi me forsan riskribos. Omnakaze vu helpis a me e me tre dankas. 

Malgre la desfacila semani pasinta, me sucesis parfinar altra chapitro (pri 1’ eufonio) e 
balde me sendos ol. 

Kun long, ancien e nova gratitudo, yen kordial saluto. 

Andreas Juste 

En januaro di 1991 

A Sioro T. Carlevaro en Bellinzona 
Kar ed estimat Amiko, 

Certe me recevis la revuo kun vua texto. Itere vu probas ruptar la muro di silenco, e tale 
meritas nia gratitudo. 

Ma sinceramente ka penvaloras? Nun en mea lasta yari me koncias plu klare mem, ke la 
difero inter Esperantisti ed Idisti es ne nur lingual, ma fundamental. 

Uzante komparo, tante valorus serchar 1’ intereso di la Testi di Jehova pri le Amish. 
Unlatere deziro di konvinkar, altraparte persevero di mikra grupo duranta quiete sua 
propra existo. 

Nun pri me ipsa, me sejomis dum plura semani en hospitalo e subisis grav operaco 
(intestino, vu divinas la kauzo). 

Quankam la Doktori asertas ke on eliminis la malajo, tamen on ne plus esas quale 
anteriore. 

S° Bol bone skribs ke T “ultima versi” es mea testamento. 

E malgre lo me duris redaktar la lasta paginedi dil chapitro pri “Eufonio” (quan me 
hodie sendas a vu). Lo konsolacis me, konstatante, ke me ankor nun havas mea 
lucideso intelektal. Vu plu bone judikos, e kaze ke ta chapitro VI plezos a vu, lo esos 
joyo por me. 

Ed en lasta chapitro “Perspektivi” me intencas expresar sen hezito mea lingual opinioni, 
mem pri neces ameliori dil Ido. 

Forsan tale vane, ma simil al ultima flami dil herdo. Stranja kazo! Kad ne! 

Omnakaze T intereso quan vu havis de plura yardeki por mea verki, ed ankor nun, esis 
por me vera helpo. 

Do unplusfoye kun gratitudo yen kordial saluto. 

Andreas Juste 

En septembro di 1992 

A sioro T. Carlevaro, 

Kara ed estimat amiko. 

Danko, tre sinceramente, pro vua letro e pro T intereso quan vu havis e havas por mea 
verki. 

Yen necesa respondo: nul texto egaresis: me ya sendis la tri parti, quin vu kopiis, to es: 
pri Couturat, pri L. de Beaufront, e pri T eufonio, do la chapitri 2, 3 e 4. 

Nun me probas redaktar la parti 1 (Prekursori) e 5 (Prospektivi). 

Semblas oportuna traktar en un chapitro la prekursori, por evitar idei e fakti ja konocita. 
Tale la verko povos esar originala, to quo es dezirinda, ne pro vanitato, ma por plear 
serioz ed utila rolo. 

En desfacila cirkonstanci personala, me duras studiar e kompozar. Per artiklo mea en 
nexta “Progreso” pri Hildegard von Bingen, vu povos konstatar ke lo es serioze 
studiita. 

Intertempe, por obliviar sucii, me tradukis plura poemi de T Italiana literaturo, 
partikulare, en formo simil a ta dil originala texti, dil Ariosto (La valo dil perdita kozi) e 
di Monti (ek: “La Beleso dil Universo”). 

Kande me povos, me kopios oli por vu. Li es tro longa, ed ultre lo, ne fitus por 
“Progreso”. Tale sempre, quaze ne-vole, nova projeti por verko venas por trublar o 
forsan por helpar a mea mento! 

Sat longe nun! 

Kun gratitudo por vu. 

Andreas Juste. 

En januaro di 1994 

A Sioro Doktoro T. Carlevaro, en Bellinzona 
Estimat Amiko, 

To es konsolaciva por me, ke Vu deziras T ultima chapitro di mea Idala Foliumi: me 
probos do redaktar ol dum la venonta monati. 

Esas agreabla recevar informi pri vua familio: ni rimemoras ke vu informis ni pri vua 
mariajo, e nun yen filiino en universitato. 

Tale on ne plus esas quaze nur abstrakta enti, quale ofte en Interlinguistiko, ma vivanta 
personi. 

Pro to e quankam generale me ne skribas pri mea familio, yen anke kelka detali: 

Nia tri nepotini en Belgia esas ankor skolani. Nia nepotulo en Luxemburg spozeskis kun 
yunino de Portugalan origino. Nia nepotino esas, kom grafikisto, employat en statal 
muzeo. Li omna divenis Luxemburgani, to quo esas por ni granda joyo. 

Nia duesma filiino duras laborar en Maredsous por biblo ed informatiko e por to el 
voyajas ofte e lontane. 

Ni ipsa havis bela gesto, okazione 50 yari di mariajo. E yen to quo esis surprizo: dum la 
liturgio di gratitudo, en kapelo, S° Bol lektis laute parto dil Psalmo 127 “Tua spozino 
esas viteyo fekunda...” en IDO. 

Certe vu komprenis la motivi dil pseudonimo “Exterius”. Vu savas ya la tri latina 
signifiki: stranjero, vilajano, e naivo. Ultre lo T aludo pri “Exter” la pigo. 

Nun yen kelko pasable ridikula: kun 75 yari me duras havar projeti. 

Yen: pos pluryara laboro me sucesis kompilar la triesma tomo dil Antologio: 1950- 
1970. Vu trovos en ista mea kuverto la listo dil tituli e dil autori. 

Lo desfacila esas kopiar ta 200 pagini. Kaze ke to esus util por vua studiuro, me 
povos sendar a vu la kopiuri, segun la mezuro dil kopiado, kom pagini, ne en formo di 
libro. 

Ka me posvivos sate por lektar adminime parto di vua verko? 

Pri 1’ Idistaro, lua stando semblas a me nun enigmato: unparte on trovas plura nova 
membri, la financal posiblesi esas nun bona, e 1’ artikli en Progreso certe plu interesiva 
kam 20 yari ante nun. On studias plu profunde serioza temi. 

E malgre lo ni konstatas diminuto dil optimismo (forsan naiva). Forsan tal fenomeno 
existas anke nun che altra grupi e pri altra temi, mem exter 1’ Interlinguistiko. 

La socio subisas mutaco e preske metamorfoso. Sed omnakaze la hipokriteso esas 
sempre plu potenta. E la bela revo pri Europa krulis: teknokrati e burokrati raptis 1’ ideo 
ed explotas ol por sua profito, la “satrapi” segun l’expreso di Erasmus. 

Es preferinda finar ista letro kam durar pri tante trista temo. Do, sate! 
Kun kordial saluto. 

Andreas Juste 


Antologio dil Idolinguo. Tomo III 

Yaro 1950 

Agreabla memoraji 
Che la yuni 
Vakancal aventuro 

Yaro 1951 

Karnivora planti 
Humurajo 

Indijena lingui de Amerika 

Omar Khayyam 

Poemi da Omar Khayyam 

Yaro 1952 

Pri nacionala linguo 
La unesma artisti 
Jules Houillon 
Alfabeto di Sequoyah 

Yaro 1953 

Bubal amuzi 
En Valencia 
G.W. Carver 
Prudenteso di yuna poeto 

Yaro 1954 

Luxemburgia 
Astoniva metodo 
L’ influo dil araba 
La mesajo di blanka urso 

Yaro 1955 

Medito dum exkurso 
Peizaji amerikana 

Yaro 1956 

Pledo por raciono 
Pri le Ex Libris 
En Panama ed en Tahiti 
Pri la verko da Vinez 
Rejo selektita da kavalo 
La heredajo di Delfi 

Yaro 1957 

Vehilo naturalista 
Kontre lingual imperialismo 
Saltanta fazeolo 


Nordstrom 

Rohnisch 

Eriko 


U. Jahn 

S.V.T. 

Pannell 

Brismark 

Brismark 


Marget 
E. Jacob 
Egloff 
Pannell 


Florent 

Martfnez 

Simmons 

Jahn 


Meier 

Martinez 

Nakhla 

Pannell 


Anderegg 

Pannell 


Haffenden 

Bijlsma 

Vinez 

Legrand 

Cizek 

Jahn 


Rostrom 

Galant 

Pannell 

Yaro 1958 

Quale naskis maestro-verko 

Bengtsson 

Konvinkit Idisto 

R. Egloff 

Comenius 

H. Brismark 

Quale la urso perdis sua kaudo 

S.V.T. 

Yaro 1959 

L’ utileso di literaturo 

Bengtsson 

Schleyer e lua etikal konsili 

Anderegg 

La kontoristo e la sego-tresto 

Fehlmann 

L’ unesma emigranti en Amerika 

Bengtsson 

Yaro 1960 

La hezitemo 

D.P. 

Literatural novajo 

V. Sprogis 

Festo che 1’ Idisti 

E.L. Bosshard 

En Ghana 

H.Jacob 

La semero 

A. Juste 

La simieto 

A. Juste 

Rakonto de Chinia 

H. Brismark 

Yaro 1961 

Tarda expliko 

Desbuquoit 

Charles Dickens kom poeto 

Pilfender 

La hedero (traduko) 

A. Juste 

Hispana kontrasti 

de Nadal 

Eterna horizonti 

J. Bol 

J.H. Dunant 

Anderegg 

Quale me divenis pacifisto 

E. Cuntz 

Yaro 1962 

A la maro 

O. Legrand 

Ek La Serchado 

A. Juste 

Ido, linguo por filozofi 

L. Duble 

Palisado-vilajo en Suisia 

H. Brismark 

Yaro 1963 

Mondolinguo: instrumento por egaligo 

C. Rostrom 

Mezepoko 

A. Juste 

Misterio di destino 

de Pierrefeu 

Izolita insulo 

V.J. Costigan 

Yaro 1964 

Familiare 

E. Cuntz 

Felica homo, e perena sajeso 

U.Jahn 

Pri Couturat 

Moureaux 

Laudi e raciono 

A. Juste 

Optimismo 

Anton 

Yaro 1965 

Mondolingual dum 60 yari 

S. Auerbach 

Dante Alighieri 

L. Raiteri 

La pini ruptita (traduko) 

V. Sprogis 

Por selektar amiko (la filio dil sultano) 

U.Jahn 

Yaro 1966 


Leciono di la pasinto 
Pro quo studiar historio 
Facila lektado 
Mondofamoza marsuino 
Autodidakto 

Yaro 1967 

Audacema prekursoro 
Madurodam 
En Montreal 
Fripo-merkato en Paris 

Yaro 1968 

Singlu ye sua posteno 
Mala joko en kolegio 
Pledo por la joyo 

Yaro 1969 

La interna voyo 

Sporto: moyeno di mondo-paco 

Valdis Sprogis 

Mondo en transformo e ni 

Yaro 1970 


L. Lambert 
A.H. Haffenden 
Hubbard 
V.J. Costigan 
A. Hubbard 


E. Cuntz 
A. Neussner 
E. Bosshard 
A. Neussner 


E. Cuntz 
J.L. Tesseyre 
H. Meier 


Ziirichan Idisto 
Carlberg 
Aaronov 
E.L. Bosshard 


Emocigiva revelo 
L’ aborijeni australiana 
Kurt iluziono 
Bonega Nova yaro 
La deskovro di Amerika 
Memoraji afrikana 
Praktikal aplikado di Ido 
Grava pensi 


J. Ferreres 
Costigan 
L. Pasko 
L. Pasko 
C.A. Rostrom 
E.L. Bosshard 
J. Ferreres 
E. Fisher 


La tri tomi kontenas entote texti da aproxime 160 autori, skriptinta de 1908 til 1970, pri 
multa tre diversa temi (en plu kam 600 pagini). 


AJ. 

En septembro di 1996 

A Sioro T. Carlevaro en Bellinzona 
Kar ed estimat amiko, 

Nun, danke a vua letro, me savas ke me pov ankor esar utila, e ke me adportis al 
Interlinguo kelka remarki e mem idei originala. 

To esas specale vera por T ultima chapitro di mea “Foliumi” per qua, me koncias lo, me 
povas indikar rezulti di tre longa serchi. 

Ma restas hezito pri T unesma parto: esas oportuna certe ne komencar “ex abrupto” per 
la studiuro pri Couturat. Ed ultre lo to es kontenteso por me povar vidar mea texti editita. 
Ma yen lo desfacila: 

Vu konstatis mea metodo, qua konsistas ek trovar texti, qui, quankam imprimita, esis 
obliviit o neglijit, analizar oli kompare e rezonar sur ta bazo. 

Ma me ne povas praktikar ol pri Ostwald e Jespersen, pro ke por lo esus necesa disponar 
lia verki. Me devas evitar prizentar frajila hipotezi, unesme por ke to ne fitas kun mea 
metodo, e duesme pro ke lo esus nociva ye la valoro dil cetera parti. 

E yen do meza solvo: me redaktos e balde sendos kurt introdukto sub titulo “Pri 
mankanta chapitri” explikante per altra vorti to quon me hike jus skribis. Do, til balda 
letro mea, e kordialmente, 

Andreas Juste 

En septembro di 1997 

Estimat amiko, 

Denove me dankas a vu pro 1’ intereso vua por mea verki. Pro to me redaktis kurta texto 
“Pri mankanta chapitri”, quan me sendas en ista kuverto. Tale ta studiuro es finita. Esos 
por me vere interesiva savar vua judiko pri 1’ ensemblo di mea verki e partikulare la 
mezuro en qua li dependas de mea karaktero. 

Evidente vu ipsa divinis multo, ma ka regardo de extere koincidas kun mea propra 
sentimenti, koncial o nekonciala? 

Vu savas ke me sucesis evitar partopreno e ke semblante esar adaptata en normala 
vivmaniero, me tamen inteme esis quaze “marginalo”. 

Tala me esis ja kande puero, e forsan familial cirkonstanci povus explikar lo. Pose me 
desaprobis la mori e T opinioni regnanta hike, ma me restis celar lo. To quo forsan 
aspektas astoniva: generale on egardis me quale humuroza naivo... 

E to probable esis exakta, de certena vidpunto. 

Tamen pro mea etikala mondo-regardo me sufris, dum e pos la “stupida milito”. 

Kompozar en Ido grantis a me multa konsolaci, e vu ipsa helpis per vua serioz intereso. 
Pro to yen denove expreso di vera gratitudo. 

Nun evante 79 yari e malada, me povas ankor redaktar artikli, ed esperar vidar mea 
“Idala Foliumi” danke a vu. 

Kun respektoze amikal saluto. 

Andreas Juste. 

En Oktobro di 1997 


A Sioro J. Chandler 
Estimata Sioro, 

Vua letro donis a me plura motivi di kontenteso. 

Unesme pro ke ol expresas danki (varo pasable rara che 1’ Idisti). E duesme pro ke vu 
judikas utila mea broshuro. 

Certe me vidis quik ke vu studias serioze 1’ afero. 

En artiklo sub titulo “nova starto”, quan espereble Progreso publisos en sua nexta 
numero, me explikas mea penso pri la necesa kontinueso, e samtempe la liberaleso per 
formi alternativa. 

Tala existas en omna lingui. Exemple: F: “j’ai ete” o “je suis alle”, “j’irai” o “je vais 
aller”; D: “Sonnabend”, o “Samstag”, e tale plus. 

E tala formi libera esez en anexo dil lernolibri, por lasar a la komuna linguo lua valoro e 
komodeso. 

To existas ja en Ido, exemple “me lektabos” o “me esos lektinta”. Do to esas ne nova 
metodo, ma nur moyeno por kontentigar la timidi e samtempe la skripteri. 

Pri altra temo, me sendas a vu en aparta kuverto artiklo literatural por vua revuo (di qua 
me aprecias 1’ alta nivelo kultural). 

Evidente, kaze ke ol ne plezos a vu, informez me sinceramente; me ne shokesos, nam to 
es plezuro por me tradukar poemi de 1’ Italiana literaturo. 

Remarkez, ke por ni to es stranja sentimento: ni renkontris la pioniri di heroal epoko: ni 
savis lia desaparo, e 1’ Idistaro esis en quieta dekado. Ma ni tamen duris por transmisar, e 
nun ni vidas quaza rinasko. Ed ol donas joyo e samtempe nova problemi. Tal esas la vivo 
di la homi! 

Yen kordial saluto. 

Andreas Juste. 

/Aprile 1998/ 

A D° T. Carlevaro. 

Kar ed estimat Amiko, 


Denove en Hospitalo (ruptita brakio) me recevis la broshuro quan vu editis tante bele. 
Tale vu grantas a me probable mea lasta joyo intelektal. 

Danko tote sincera e profunda. 

Desfacile hike me povas skribar. 

Tamen yen eroro qua bezonas rektifiko: pagino 62 esas “nur” vice “nul”. To deformas 
komplete la signifiko ne nur di la frazo, ma di la penso di Couturat. 

Pri rido-movemento, me rest astonata. La fakto ke ol ne nur posvivas, sed atraktas nova 
membri, esas ver enigmato. 

Evidente tu divinas ke la neutreso ne plus esas nun respektata, e segun me to esas 
domajo. 

Ma to es trans la limiti di mea kompetenteso. Mea rolo esis skriptero, ed idolinguisto. 
Mea ultima verko esos (se me havos la necesa tempo) la duesma serio dil Epigrami, kun 
komenti. Tu helpis a me per plura diversa manieri: danko a tu tre profunde sincera. Nun 
malgre mea deziro, me ne plus es kapabla skribar. 

Kun gratitudo tre granda. 

Andreas Juste 

En Mayo di 1998 

A Sioro Chandler, 

Estimata Sioro, 

Kelka instanti ante nun me sendis a vu por “Ido-vivo” plur artikli: “Moderna Fablisti”, 
“Trilussa” e poemi tradukita de Trilussa. Nun pro aktual cirkonstanci me konvalecas pro 
brakial rupturo. 

Me pregas a vu risendar T artikli a S° Bol maxim balde possible, e me demandas a 
S° Bol ipsa transmisar a vu ista letro, nam hike me ne havas mea dokumenti, e do me ne 
savas vua adreso. 

Voluntez aceptar T expreso di mea gratitudoza saluto. 

Andreas Juste. 

/Kar amiko, 

Me transmisas a vu la letro de Andreas Juste e salutas vu kordiale. Wavre 25/5/98. 
Jacques Bol 

En mayo di 1998. 

Letro privata. A Sioro Chandler 
Estimata Sioro, 

Ka S° Bol transmisis a vu mea letro pri 1’ artikli redaktita por Ido-Vivo? 

Supozante ke vu havas ankor intereseso por Ido-linguo, me konfidas a vu kelk 
informi. 

Sro Carlevaro jus editis libro da me, konsistant ek 75 pagini, sub titulo “Idala foliumi”. 
To es studiuro pri la principi lingual dil Ido, de 1’ unesma periodo. En 1’ ultima chapitro 
me traktas punti qui semblas eroroza en la teorii di Couturat, o 
miskomprenita da lua epigoni. Tale me pensas ke T Ido es ameliorebla. L’ idealo esas 
konservar lua bona qualesi, e partikulare lua bel sonoreso (unik en Interlinguistiko) 
ma samtempe aceptar, eventuale kom altemativi, kelka formi vicin al idiomi “natural”. 
Ma qua metodon uzar? 

On konstatas ke T Ido kontenas multa posiblesi ne explotata. 

Profitar oli esus garantio por harmonioza developo, ed altraparte to quietigus le timida. 
Ta metodo recevis nomo “cherpar ek nia propra fonto”; pro to me selektis titulo por mea 
futura verko “Ek nia fonto”. 

Vua judiko esos util por me (kelka semani pos nun). Plez aceptar T expreso di mea bona 
saluto. 

Andreas Juste. 

Letri da Louis Pascau 


St Nazaire, 5.11.1977 

Kar amiko, 

Depos sendir a vu mea duesma texto pri “Literaturo”, por “Iel”, me stulte ajornis til nun 
prego modifikar ulo poka, se lo es ankore posibla. 

Yel 12a lineo, ube me mencionis exemple famoza skriptisti pluralanda e pluratempa, me 
nun deziras: 

le adjuntar: “Tolstoi” 

2e mencionar: “Moliere”, vice Descartes, nam ilca, malgre habila frazi, esis plu 
propradice filozofo kam skriptero. Do, la mencionuro aludita divenus: “... kam 
Homeros, Vergilius, Shakespeare, Goethe, Tasso, Tolstoi, Moliere...” 

Voluntez pardonar ta chanjo, e redaktor olu (nur se lo ne penigos vu). 


Pri la poem-kolekto, plura samideani ja sendis a me diversa verketi original o 
tradukita. Ma konvenus haveskar, pri singla poeto, kelka informuri, per quar o kin 
linei biografiala (nasko, morto, lando, verki...). To semblas ne-facila, ma me 
questionos la pioniri samlandana. 

Esperende, mala stando di mea spozino e di me ipsa — ultre plusa suciigivi — ne 
impedos me realigar ta poemaro... futuro ne esas sekura, ve! 

Amikala saluti a vua kara spozino ed a vu ipsa... 

anke a la Carlevareti! 

Lui Pasko 

P.S. Probable vu ne ja retromigris a Ticino — o ca letro sequos vu adibe. 

St Naza ire, 26.3.1981 

Kar amiko Carlevaro, 

Quante me shamas tante tardigir lo delonge promisita: kolektar Ida poemi! Pardonez 
meL. 

Origine, kom pretexto ajornar 1’ entraprezo, me expektis triesma paketo de poemi 
anuncit da kompatinda AARONOV e quan me nultempe recevis. Expektado koldigas 
ardoro. “Belle Philinte, on desespere alors qu’on espere toujours”. Pokope me plu 
neglijis sekreta remorso sempre plu febleskanta — ed interferaji dispersis mea idei, 
oldesko gravigante 1’ abandono. 

Subite, anunco dil baldeskanta “seminario” en “LA CHAUX-DE-FONDS” quaze titilis 
mea memoro e stimulas me hodie. 

Do me ja sendas apude poemi da nova samideano BOUTS, qua ve! ne plus donas 
vivo-signo depos morto di lua spozino, e, pose, di lua filiulo; e poemi da yunmortinta 
Ausma PORMALE, di qua 1’ anmo semblas esir tante freska. 

Plusa poemi da plura poeti sequos. 

Ultree, me audacis questionar Andreas JUSTE, ka, malgre grava tasko preparar la kursi 
literaturala, il povus ipse selektar sis o sep ek sua maxim recenta poemi, e mem — se il 
savas Esperanto — kad il ipse tradukus oli aden ta linguo. Co faciligus vua tasko, e — 
pro ke traduko es trahizo — il ipse responsus pri sua propra trahizeso, ka ne? 

Me konjektas kom preferinda sendor a vu la poemi per mikra paketi intersucedonta, por 
ke vu povez pokope tradukor ili — e pro ke me ne fidas a me, kande me ne ja komencis 
ulo. 

Kordiale vua 
Lui Pasko 

St. Nazaire, 29.3.1981 

Kar amiko Carlevaro, 


Pardonez me desjuntir la poemi da Michel BOUTS, sendinte plura en 1’ antea kuverto e 
pose trovinte du plusa, quin me tre prizas, e quin do me sendas hike. 

Forsan esus utila, pri la versi da Bouts e ti da Juste, por ke la lektonti bone skandez oli e 
ne konjektez erore klaudiko, pre-informar pri l’okazionala uzo dil krazo. 

Sendesos plusa poemi da plusa poeti. 

Amikale vua 

Lui Pasko 

Homaji a vua spozino ed amikalaji al infanti. 

St Nazaire, la 18-a di aprilo 1981 

Kar amiko, 

Prehiere e hiere, me riskis agar lo nun agenda por la literaturala seminario en La 
Chaux-de-Fonds e por la posa Ido-Konfero en JONGNY. Ni amba, en qui, sempre 
plu ofte, ulo neprevidite desfuncioneskas, juis, dum preske un monato, saneso 
pasabla. Ve! fato — malicoze kapricoza — igis mea kara spozino de vekesko dolorar 
pro akuta krizo *artrosala; ula movo neposibligas represar vivaca: “aye! aye! aye!” 
Evante nun 68 yari, ni esus saja ne plus livar hemo! Ma quale rezistar tenteso rividor 
1’ amiki? Ni do esperas, ke la dei favoros nia iro en agosto. Amen!... 

Intertempe, me recevis de Andreas JUSTE bindita kolekturo de poemi da lu. II fidas 
a me selektor le preferinda, dicante (pasable juste) ke 1’ autoro esas la minim 
kompetenta pri sua propra verki. Do me balde sendos a vu selekturo plusa. 

Me dankas vu pro vua letro del 5-a. Me opinionas kom dezirinda, ke vu ipse selektez 
la poemi maxim digna, inter ti quin me ja selektis; tale oli esabos duople preferita. 

Pri la biografieti, plura esas desfacile realigebla. 

BOUTS, mea rekrutito, pos morto di sua spozino, longe e kruele agoniinta, e la morto 
posa di sua filiulo, cesis docar en la skolo: “Gai savoir”; skribis a me, yari ante nun, lasta 
letro desesperoza; divenis interesebla da nulo, e ne plus donis vivo-signo. Me ne savas 
lua adreso aktuala. 

Es danke Aaronov, ke me konoceskis, ye plura yari ante nun, la talento di Ausma 
PORMALE; il konsilis a me laudar elu per letro adresizend a Siorino Erna 
VOROBYOVA, Fr. Engelsa iela 55, 226001 Riga-1- dz 10, U.R.S:S: 

Me quik skribs ad eli amba, ma me nultempe recevis respondo. 

Ultree, AARONOV, blindeskinta, ne plus skribas, e me ne havas informuri pri la 
sovietala poeti. 

Nur VEX donis noto biografiala pri su. Me questionis Kozi SATO, e JUSTE. Forsan me 
audacos propozar ulo da me ipsa. 

Ma se ni ne havas biografiajo pri omnu, forsan konvenus karear ta precizaji pri omnu??? 

Yen, por vu ipsa e por vua familio, mea paskala bondeziri, akurate konceptita, quankam 
tro tarde sendata. 

Kun kordialaji de ni amba 

Luis Pasko. 

P.S. Ni amba tre kompatas la yunulo suisa, jus mortinta del atento, en Korsika. 

St Nazaire, la 16-a di mayo 1981 

Kar a mi ko Carlevaro, 

Pardonez me tante longe interruptir mea tasko. Multo interferis, ultre mea apatio 
kreskanta. 

Hodie, me juntas 7 poemi da Andreas Juste: 

A- L’ argironeto 
B- Nubi 
C- Sonjo-soni 
D- La semero 
E- “Ho vi qui vivas...” 

F- “De la palaco” 

G- Olim e nun. 

Ultre prizindeson, me mustis konsiderar fitiva dimensiono. 

Pri la notici biografiala, me expektas elementi de plura poeti, ma me ne havas 1’ adreso 
di omna, ex: BOUTS e 1’ Estani. 

Nextafoye, me timide propozos mikraji da me, e forsan kurta prefaco, se vu ipse ne 
intencus facor olu. 

Bona kurajo! Bona stando! Homaji a Siorino Carlevaro. Kisi a la infanti. Kordiale 
vua — 

Lui Pasko. 

P.S. Samtempe, me konfesas a Sioro JUSTE, supozante miskopio, substitucir: 
“naturala”, vice: “naturale”, en la 2-a verso dil 7-a strofo de “L’ Argironeto”; e: 
“tracizas”, vice “tracofas” en la 4-a verso dil 6-a strofo de “Olim e nun”, e me pregas ilu 
quik avertar vu direte, se il ne konkordus. 

St Nazaire 20.5.1981 


Kar amiko Carlevaro, 

Hodie, me sendos timide ula kozi da me ipsa. Probable vu ja havas sat multa poemi e 
mem plu multa kam lo dezirita. Vuafoye, vu selektos, segun vua gusto, le tradukind 
ed editinda. 

Pri la notici biografiala, me expektas elementi. Probable ni indijos informuri pri du o tri 
poeti e mustos karear li. 

Vu ja havas sato lektenda, do me kurtigas ca letro. 

Homaji a Siorino Carlevaro. Amuzivi al Carlevareti. 

Kordiale vua 
Lui Pasko 

P.S. Juntesas 6 folii A-B-C-D-E-F. 

St Nazaire, la 29-a di mayo 1981 

Kar amiko Carlevaro, 

Yen apude quar notici biografia (pri VEX, SATO, JUSTE e vua servisto). 

Ultree, me skribis a Michel BOUTS, ma ye lua olim adreso, probable kaduka nun (Ecole 
“GAI SAVOIR”, 35560 Bazouges-la-Perouse). 

Pri Ausma Pormale, segun olima konsilo da Boris AARONOV, me demandis elementi 
biografiala ad elua amikino: Siorino Ema Vorobyova, 226001, Latvia, Riga, Fr. Engelsa 
iela 55 dz 10, U.R.S.S. — Ma antea letro ne sucesabis atingar el. 

Do me skribis pluse a koresponderino mea: Nina ABRUKINA, CCCP, KIEV 34, 
252034, ul. Streleckaya 28 kv. 1, U.R.S.S: 

Pri la cetera poeti inkluzota, me esperas, ke vu ipse povos skribar, segun lo propozita 
en la karteto del 25-a, amuzive ilustrita pri la “literatura foiro”, e pro qua me 
dankas vu. 

Komprenende, vu aranjos T antologio segun vua judiko, tamen me permisas a me 
demandar, ke vu voluntez rezervar por mea kozi, la plaso lasta. Predanko! 

Me regretas, ke ne omna landi esos reprezentata, e forsan existas nova poemi editinda 
quin me ne konocas, ma ni ne povas ajomor 1’ antologio til certeso inkluzar omna texti 
inkluzinda. Vu savos bone exkuzigar la neevitebla lakuni. 

Kordialaji a vu ipsa e vua familio. 

Lui Pasko. 

St Nazaire, la 30-a di mayo 1981 


Co esis previdebla: mea letro a BOUTS retrosendesis dal Posto, qua mencionis: “parti 
sans laisser d’adresse”. Es neprobabla, ke il duris abonar “Progreso”; cakaze, Dlo 
BOSSHARD forsan havus ilua adreso nova. Me tre regretas perdir la traco di ta 
samideano, nam ni amba esas pasable afina. Desespero tacigis ilu, ve! 

Kordiale vua 

Lui Pasko. 

St Nazaire 19.X.1981 


Kar amiko Carlevaro, 

Pos revizo, me retrosendas a vu la poemi, en du kuverti prudente rekomendata. 

La tipografuro esas elegant e pleziva. Me remarkis poka mis-imprimuri, quin me notizis 
per krayono. 

Tamen ulo embarasas me. Irgequantafoye me rilektis, ye la pagino 15, la tradukuro da 
GAPONENKO del poemo da Taras SHEVCHENKO: “Foriras nokti, jorn’ rapide”, ed 
irgequante me esforcis konvinkar me ipsa pri lua insertindeso en 1’ antologio, me ne 
sucesis tolerar tante multa vorti ne trovebla en 1’ Ido-dicionarii. Quon vu ipse opinionas? 
Kad esus ankore posibla eliminar olu? Se substitucendajo es necesa, ka ne posibla 
substitucar la restanta tradukuro da la sam autoro: “KOLOMBIFLUGEZ”? Ma to quon 
vu decidos esos lo ya preferinda. 

Anke pri la titulo, ed es timide ke me propozas: “Kalidoskopo”. Vu ipse selektez la 
titulo libere. 

Esperante suceso, me gratulas e dankas vu. Mea spozino salutas vu. 

Amikalaji a vua familio. 

Lui Pasko. 

P.S: Me samtempe chekagas 10 S.F. por du exempleri — predanko. 

St Nazaire 20.12.1981 


Kar amiko, 

Hiere me surprizesis, recevante agreabla poemi da Siorino NEUSSNER. Me konsilis ad 
elu sendor exemplero a vu, kaze ke ankore posiblesus adjuntar uli en 1’ antologio. Ma 
me supozas ke nun esas tro tarda. 

Malgre desquietigiva bot-bruisi, me bondeziras varme, por vu ipsa e por le vua, joyoza 
festi e kontentigonta yaro 1982. Paco durezL. Ido anke. Kordiale 

Lui Pasko 

Bonne annee. J. Pascau 

St. Nazaire, 12.9.1981 

Kar amiko Carlevaro, 

Tre plezis a me parlektar vua komentaro pri la poemi selektita. 01 esas densa, subtila, 
nuancizita. Brave! 

Hike ed ibe, me timide krayonagis mea vidpunto dil instanto, qua, komprenende, esas 
subjektala maxim ofte, pri ta o ca vorto quan me preferas, sen esar certa ke ol esas 
preferinda. Vu ipse decidos. 

Vu tamen bone laudis la talento di Andreas JUSTE, nam lu ya meritas lo. Esas 
fortuno di skarsa Idistaro inkluzar tala poeto en olua poka rangi. Lore bukolikal, lor 
etikala, lore humuroza, ilua poezio sempre ecelas charmar T oreli e la spirito per versi 
perfekta. 

Me tante plu redeskis pro quaza shamo, videskante, ke vua tre prizind amikeso igis 
me nemediate sequar tala maestro. Fakte, me sempre skribis nur mikraji, quin me 
sensucie lasis disfugar, quale infanto dissuflas efemera sapon-buli, quik explozonta 
pos iluzionoz iriso. Esus negratitudoza plendar pri vua indulgema favoro; ma me esus 
prezuntanta, se me ignorus, en olu, la parto di vua kordiala sentimenti. Oli joyigas 
me. 

Dum yari, mea rekrutito BOUTS ed amiko VEX (Miroslaw) esis tam fidela e 
konfidencema koresponderi kam zelem e talentoza Idisti. De ja longe, li amba, pro grava 
tribulivi, ve! ne plus donas vivo-signo, e me sentas kom chagrenigiva frustrado lia 
tacado semble duronta. 

Pri Boris AARONOV e Nikolay GAPONENKO, vu judikis lia poemi tre juste, ma 
forsan kelke severe. Ka nocus finar T unesma di la du alinei per frazo kelke dolcigiva 
kom balzamo (olta sugestis — komprenende — altra)? 

En La Chaux-de-Fonds, Andreas JUSTE revelis a me, ke sioro Axel RYLANDER anke 
skribis prizinda poemi. Me ne savis lo. Forsan konvenus a vua projeto, ke vu questionez 
ilca tateme; vu ya sagace decidos. 

Pri La Chaux-de-Fonds, ka vu ja savas, ke, pos vua departo, ye la vespero ante nia iro 
a JONGNY, me subisis longa krizo koronala? Mea kara spozino e nia vicina amiki 
belga advokis mediko. Quik aparis du terorigiva kolosi en bluzi blanka, qui volis 
enambulancigar me vers la hospitalo. Tam tramplante kam puero kapricoza, me 
obstineme refuzis. Videble deceptita, la du blanka kolosi livis me; li foriris. Fakte, 
mea koronalaji pokope rifuncionis normale. Memorante la ceno, me repentas deceptir 
la du kolosi helpema. Forsan li ankore meditas, sukusante sua kapi, pri negratitudo di 
ula homi... 

Tamen, T agreablaji dil sejorno en vua splendida lando eklipsis tote ta tribulivi. Omno 
charmis la partoprenanti. La kursi da JUSTE, lore savoza, lore humuroza, revelis a 
me Ida trezoro, quan me ne imaginabis. 01 kelke konsolacas pri skarsesko — forsan 
provizora — dil Idistaro. Kom novico, mea bokuzulo Robert JUIGNER, autoro dil 

astoniva vortaro Ido-Japona, ambicias stimulor la pueri dil tota mondo ad Ido. AmenL. 

Fato ne cesas agacar me. Instanti sendolora divenas propra mirakli. Nun, me akute 
doloras pro ciatika nevralgio. 01 rieventas de tempo a tempo. Quankam Ido-skribo kelke 
distraktas me de ta diablida tormento, me ne plu longe tedos vu. 

Mea spozino e me kungratitudas vu tante jentile aceptir ni. Homaji a Siorino Carlevaro. 
Kisi a la tri Carlevareti. 

Kordiale vua 

Lui Pasko 

P.S. Aye! Aye! Aye! (me staceskas) 

St Nazaire, la 30-a di decembro 1981 

Kar amiko Carlevaro, 

Jus joyinte recevar vua blua letro, me quik dankas vu pri vua bondeziri, e me iteras le 
nia. 

Brave! parfinir edito dil antologio, ed oportune ante la festi. Dankego sendir 4/5 ex. a 
me. 

Ma ve! me recevis nul exemplero. Caperiode, pletoro de sendaji inkombras la posti, e 
forsan tardeso esas pardonebla. Ni do lasez un semano pasar; se, dum ta fristo, nulo 
parvenos, me pose riskribos a vu (komprenende, me riskribus anke, kontreakaze, por 
danko). 

Gratulo pri l’imajo ilustranta vua letro! 

Kordiale vua Lui Pasko 

St Nazaire, la 26-a di januaro 1982 

Kar amiko Carlevaro, 

A vu qua ja tanton agas, pardonez me demandar ulo plusa. Ka vu povos facile skribar a 
me la nomi dil samideani a qui vu ja sendabos od intencos sendor l’antologio? 

Sen vartar vua respondo, me nun esas ofronta un exemplero (ek olti quin me havas) a 
mea korespondero usana, Richard EARNHART, erudito tro jeneroza, qua plenigas mea 
hemo de libri, revui, jumal-tranchuri, teatro-programi, edc... edc... 

Predanko! Amikalaji a vua kara familio. 

Kordiale 

Lui Pasko 

St Nazaire, 26.IV.1982 

Kar amiko Carlevaro, 

Ka me ja dankis vu pro vua letro del 2-a di februaro? forsan ne! Fakte, me krulas sub 
amaso de letri respondizenda. 

Pluse, grava cirkonstanci perturbis la rutino di nia oldeso. Nia quaza bofiliulo usana, 
Richard, pos agonio long e doloroza, mortis exakte ye la vera dio di lua 36-a aniversario. 
Konseque de automobil-acidento, vundita lor ke il evis nur 5 yari, il esis epilepsiika. 
Malgre skeptikeso di ilua patro, psiko-mediko en Texas, nia filiino (unika filio), esforcis, 
dum 12 yari, risanigar ilu. Kom experto, vu divinas la terorigiva peripecii di tala uniono 
quan sempre plugravigis 1’ inklineso dil malado ad ebrieskar. Plurfoye emoco e vetero 
tempestanta afektis mea koronalaji. 

Esperende vu e vua familio standas bone e nun juas agreabla nasko dil printempo — 
vera poezio! 

Voluntez sendar a me quar plusa exempleri dil antologio, po qui me postchekagas hodie 
20 F.S. (kad es sata?). 

Me ja donis 1’ unesma exempleri a: 

• Kozi SATO (Japonia) 

• Richard EARNHART (Usa) 

• Andre GONTIER (Francia) 

• Me ipsa. 

Me intencas donor l’exempleri expektat a: 

• Robin SELF (Anglia) 

• Robert JUIGNER (Japonia) 

• Miroslaw WIECHOWSKI (Suedia) 

• Nik Ap GLIN (Anglia). 

Kaze ke vu savus ke ulu ek li ja havas exemplero, vu esus afabla informar me. 
Kordialaji a vu e vua familio. 

Predanko. 

Lui Pasko. 

P.S. Esperante cirkonstanci lore favoriva, mea spozino e me balde aranjos dati pri nia 
partopreno ye la semano literaturala en La Chaux-de-Fonds e la posa Ido-konfero en 
Jongny. Quik pos informeso che voyaj-agenterio, me skribos a vu pri lo e sendos 
pekunio. 

Vu savas, ke mea bokuzulo Robert JUIGNER, qua jus parfinis vortaro 
IDO/JAPONA, lore vakanconte en Francia, parto-prenos l’Ido-konfero dum du dii 
tota. 


59 



St Nazaire, la 10-a di mayo 1982 

Kar amiko, 

Jus recevinte, camatine, la quar exempleri dil antologio, me hastas dankar vu. 
Perfekte kuvertizita, oli arivis en perfekta stando, ed al danko me adjuntas gratulo. 

Quale anuncita, me destinas oli a 1) Robin SELF, 2) Robert JUIGNER, 3) Miroslaw 
WIECHOWSKI, 4) Nik ApGLYN. 

Me dankas vu pluse pro vua letro del 28-a di aprilo. Me imaginas desfacileso di vua taski 
profesionala, kom tribunal-experto. Quante delikat afero! 

Pos transpasir pasable la monati kolda, me nun gripikeskas! Kad es ne originala? 

Mea spozino e me ipsa kordiale salutas vu e vua kara familio. 

Lui Pasko. 

St Nazaire, 12.VII.1982 

Kar amiko Carlevaro, 

Boris AARONOV rare lektas e skribas nun, pro sua malada okuli. Tamen il penante 
skribis a me, yel 1-a di lasta marto, letro pasable longa, en qua il expresis deziro 
recevor exemplero dil antologio. Advere, me shamas ajomir mea respondo til la 22 di 
julio, ed esir lore ne certa pri lo respondenda. Segun vua letro del 2-a di februaro, 
forsan vu ipsa ja intertempe kontentigis nia *ukrainiano, od intencas balde kontentigor 
ilu. Kontreakaze, me volunte ofrus exemplero ad AARONOV, qua esis 
olim un de mea koresponderi maxim fidela (quankam sempre kelke tro kritikema!...). 

Me predankas vu pri informo, ed adjuntas homaji kun kordialaji por vu e vua kara 
familio. 

Lui Pasko. 

St Nazaire, 26. VII. 1982 

Kar amiko, 

Danko pro vua post-karti. Ni esperas, ke vu vakancis agreable kun vua familio. 

Yen l’adreso demandita: 

252053 USSR Kiev-53 

Nesterovskiy per. 13 kv. 6 

Sioro Boris AARONOV U.R.S.S. 

Fortunoze, Kozi SATO nun vakancas che sua familio en Tokyo, dum ke la notora tifono 
esas devastanta ilua rezideya urbo: NAGASAKI. II tre prizis l’antologio. 

Regretinde, Miroslaw Wiechowski (Vex), qua esis olim mea korespondanto maxim 
konfidencema, ne ja respondis pri l’anunco di la libro. Me vartos vivo-signo ante 
sendor olu. 

Patro JUIGNER konfidis a me revizar la parto Ido de lua vortaro JAPON/IDO. Me balde 
parfinos la tasko e me sendos l’antologio samtempe. 

Me ja sendis exemplero a Nik ApGLYN, yel 21-a di ca monato. II ipse editabus ula 
verko: “Nova Horizonti” (segun Self). 

Mea spozino e me ipsa salutas kordiale vu e vua familio. 

Lui Pasko 

St Nazaire 12-VIII-1982 


Kar amiko, 

Danko pro vua letro del 15-a (!) di agosto e pro l’exemplero di “Planlingvistiko”. 

Multa Idisti unesme lemabis Esperanto; li esas apta lektar e ya prizar ta nova revuo. 
Kontree, me komprenis utileso di L.I. e spontane selektis Ido, erste ye 1969. Nun, me 
koncias esar tro olda, kun cerebro ve! ne sat aquiriv e naturale tro mixema, por 
lemeskar Esperanto; (me de-lore pelmeligus amba lingui, perdante 1’ una sen ganar 
1’ altra). Ultree, mea povreso ciencala ne povus richigor ta nova revuo. Pluse, quankam 
retretinto, me okupesas da poeziala taski, ex. notizar nun poemi multa por la proxima 
festo — vera korveo!... 

Me donos 1’ exemplero jus recevit a mea hika amiko LEROMANCER, qua praktikas 
nur Esperanto. 

Bona chanco! Danko e saluto a vu ed a vua familio. 

Lui Pasko 

P.S. Me tre prizas la poemo da JUSTE: “A la vinkiti”; tote oportuna, ve! 

St Nazaire, 29.9.1982 

Kar amiko, 

Voluntez pardonar tardeso e, forsan, erori. 

Me skribas a vu per karto aparta anuncant ca sendajo. 
Do me hike taceskos. 

Kordiala saluti. 

Lui Pasko 

St Nazaire, 7.12.1982 

Kar Amiko Carlevaro, 

La “Suisa Ido-Buletino” di januaro 1983, quan me jus recevis, stimulas me a skribo, 
malgre mento apatioza. Fakte me subisis, hiervespere, tre dolorigiva krizo di 
“takikordio” kun astmo, e male vekis de mala nokto. 

Es oportuna laudar Louis COUTURAT kom eminenta pacifisto, nun kande pacifisti 
esas omnube suspektat ed ulube ja persekutata. Forsan fato, semblinte kruela, tamen 
favoris ilu, mortigante lu yel unesma dio dil unesma mondomilito. Se, sidante borde 
di fora planeto, lua ***mani spektas, per teleskopego, lo eventanta sur la tero, li ya 
varsos omna lakrimi quin ***mani povas varsar. Fortunoze EPIKTETOS, qua tre 
influis mea yuneso, docis, ke singlu responsez pri nur lo dependanta de lu, sen tro 
suciar pri omno cetera... 

Ma nebuloza kapo devas abstenar pri filozofio, tante plu ke nula filozofio rezistas 
sucesoze mem la minima ***pedkalo, e ke veneracinda EPIKTETOS ne sokursis me 
hiervespere. 

Cetere, la skopo di ca karteto esis nur dankar e gratular vu, ultre portar a vu ed a vua 
familio mea bondeziri por gayigiva festi e kontentigonta yaro 1983. Kordiale. 

Luis Pasko 

Meilleurs voeux. J. Pascau 

